Screenshot: HRT

RAVNATELJICA zagrebačke Osnovne škole Pavleka Miškine Vesna Vrbanović Jančić zamolila je kardinala Josipa Bozanića da pomogne učiteljima i ravnateljima otvoriti "duhovne oči", javlja HRT.



"Danas je osobito teško biti ravnatelj i učitelj, od njih se očekuje nemoguće. Oče nadbiskupe, savjetujte nas, poučite nas i otvorite nam duhovne oči, kako da se nosimo sa svim teškoćama, prijetnjama koje su prisutne u našim školama", požalila se ravnateljica tijekom tradicionalnog susreta nadbiskupa i ravnatelja osnovnih i srednjih škola Bozaniću



"Zna i kardinal da odgajati nikada nije bilo jednostavno, a danas postaje sve teže. Za cjelovit odgoj nužna je društvena zajednica koja će djeci i mladima osigurati temeljne i čvrste moralno-etičke principe. Ako nema jasnoća oko moralno-etičkih principa, kako je moguć odgoj?", zapitala se.

Bozanić je pak, javlja IKA, istaknuo da odgajati nikada nije bilo jednostavno, a danas postaje sve teže.

Tekst se nastavlja ispod oglasa

"Osoba je više od tehnike, više od funkcije, više od uloge, više od profita. Ona je zbilja koja u sebi ima neprocjenjivu vrijednost, rekao je. Naglasio je kako svaki cjeloviti odgoj mora uključivati četiri dimenzije: ljudsku, duhovnu, intelektualnu i profesionalnu, te da one moraju ići zajedno, u protivnom nema cjelovite osobe. Upozorio je da se u društvu umjesto promicanja kulture lijepoga i duhovnoga, čime se čovjek uzdiže i oslobađa, suočavamo s konzumističkim žrvnjem koji mahnito zarobljava i sve sebi podređuje. Nije li neobično da se u nekim školama i vrtićima u izradi božićnih čestitki, ukrašavanju školskog ambijenta, pripremanju božićnih predstava zazire od kršćanskih simbola; da se zazire od pjevanja hrvatskih tradicionalnih božićnih pjesama", upitao je kardinal.

Kaže da se nije pretjerano iznenadio nedavno provedenim istraživanjem koje je pokazalo da se 45 posto srednjoškolaca moli svaki dan, a njih 32 posto redovito ide na misu.